《赠术士刘衡鉴》
宋代·方逢辰

高目下耳赫如鉴，福善祸淫平如衡。
颜癯胡夭跖胡寿，秀氏乃富宪乃贫。
伯道无儿汤有后，造物岂是鉴不明。
孔明遗恨懿血食，造物岂是衡不平。
当知禀气有清浊，所以人品有善恶。
至若夭寿与贱贵，又是禀气有厚薄。
清浊厚薄物自圣，洪纤高下天何言。
君子惟以理自充，英雄难与造物争。
前人论理不论气，不信试问刘鉴衡。

作者简介：（1221—1291）宋严州淳安人，初名梦魁，字君锡，一作圣锡。方镕子。理宗淳祐十年进士第一。累官兵部侍郎，国史修撰。时宰相郑清之、贾似道擅权，逢辰力诋其非，称疾归。除吏、礼二部尚书，俱不拜。宋亡后，隐居蛟峰，授徒讲学，学者称“蛟峰先生”。元朝召之，坚辞不赴。尊崇朱熹，阐释孟子和程朱学派道德论。有《孝经解》、《易外传》、《尚书释传》、《学庸注释》、《蛟峰文集》。